134/2023

Útdráttur

Ákvörðun ríkissaksóknara um að verða við beiðni um afhendingu X til Ungverjalands var staðfest.

Úrskurður Landsréttar

Landsréttardómararnir K-kk-nf H-kk-nf, R-kvk-nf B-kvk-nf og S-kk-nf S-kk-nf kveða upp úrskurð í máli þessu.

Málsmeðferð og dómkröfur aðila

1

Varnaraðili skaut málinu til Landsréttar með kæru 17. febrúar 2023, sem barst réttinum ásamt kærumálsgögnum sama dag. Kærður er úrskurður Héraðsdóms Norðurlands vestra 16. febrúar 2023 í málinu nr. R- [...]/2023 þar sem staðfest var ákvörðun ríkissaksóknara 4. janúar 2023 um að fallast á beiðni um afhendingu varnaraðila til Ungverjalands á grundvelli tveggja evrópskra handtökuskipana sem gefnar voru út 9. desember 2020 og 21. apríl 2021. Kæruheimild er í 3. mgr. 15. gr. laga nr. 51/2016 um handtöku og afhendingu manna til og frá Íslandi vegna refsiverðra verknaða á grundvelli handtökuskipunar.

2

Sóknaraðili krefst þess að hinn kærði úrskurður verði staðfestur.

3

Varnaraðili krefst þess að hinn kærði úrskurður verði felldur úr gildi og þar með áðurgreind ákvörðun ríkissaksóknara 4. janúar 2023.

Niðurstaða

4

Í hinum kærða úrskurði er vísað til dóms yfirdeildar Mannréttindadómstóls Evrópu frá 5. apríl 2016 en hið rétta er að um er ræða dóm yfirdeildar Dómstóls Evrópusambandsins, sem kveðinn var upp áðurnefndan dag í sameinuðum málum nr.

C - 404/15 og C- 659/15.

5

Eins og greinir í hinum kærða úrskurði voru gefnar út tvær handtökuskipanir á hendur varnaraðila 9. desember 2020 og 21. apríl 2021, sem reistar voru á dómum sem gengið höfðu gegn varnaraðila í Ungverjalandi. Byggist fyrri handtökuskipunin á dómi áfrýjunardómstóls þar í landi 28. maí 2019 þar sem varnaraðila var gert að sæta fangelsi í eitt ár og sex mánuði. Síðari handtökuskipunin er vegna dóms héraðsdómstóls í Ungverjalandi 13. mars 2017, sem varð endanlegur með dómi svæðisdómstóls þar 11. október 2018, en með honum var varnaraðila gert að sæta fangelsi í þrjú ár og níu mánuði. Samkvæmt gögnum málsins á varnaraðili eftir að afplána eitt ár, fimm mánuði og 27 daga af fangelsisrefsingu fyrri dómsins og þrjú ár, fjóra mánuði og sex daga af fangelsisrefsingu síðari dómsins. Samtals á því varnaraðili eftir að afplána fjögur ár, 10 mánuði og þrjá daga af þeirri fangelsisrefsingu sem honum var gert að sæta.

6

Varnaraðili kveðst óttast að fara í fangelsi í Ungverjalandi vegna slæms og heilsuspillandi aðbúnaðar þar. Í málinu hefur ekkert komið fram annað en einhliða yfirlýsingar varnaraðila um slæmar aðstæður í fangelsum þar í landi, en sóknaraðili hefur lýst því yfir með vísan til skýrslna evrópskra og alþjóðlegra eftirlitsaðila að þær séu taldar fullnægjandi. Liggur því ekkert fyrir um að aðstæður í fangelsum í Ungverjalandi séu með þeim hætti að afhending varnaraðila teljist í andstöðu við 2. mgr. 9. gr. laga nr. 51/2016.

7

Varnaraðili kveður aðstæður sínar breyttar frá því sem verið hafi í Ungverjalandi.

Hann hafi búið og starfað hér landi í um tvö ár og gengið vel. Þá sé [...] hans einnig búsett hér á landi og hafi hann verið henni til aðstoðar í veikindum hennar. Að virtum ákvæðum laga nr. 51/2016 verður niðurstaða um synjun afhendingar ekki byggð á þessum ástæðum og er málsástæðum varnaraðila þar að lútandi því hafnað.

8

Samkvæmt framangreindu en að öðru leyti með vísan til forsendna hins kærða úrskurðar verður hann staðfestur.

9

Þóknun verjanda varnaraðila vegna meðferðar málsins fyrir Landsrétti greiðist úr ríkissjóði og er hún ákveðin að meðtöldum virðisaukaskatti eins og í úrskurðarorði greinir.

Úrskurðarorð :

Hinn kærði úrskurður er staðfestur.

Þóknun skipaðs verjanda varnaraðila, S-kk-ef Ó-kk-ef lögmanns, vegna meðferðar málsins fyrir Landsrétti, 214.272 krónur, greiðist úr ríkissjóði.